由碧岩泛舟至黄龙洞
王藻 (Qing)
登山兴固佳，看山致亦好。舟中望青弁，四面云林绕。连峰若点黛，历历媚春晓。著屐重探幽，一步一回眺。湖田翠欲流，白波际天表。想见底定初，兹山亦浮岛。载造龙洞前，端倪不可道。石楼耸亭亭，中空类房窔。下有无底谷，直落万丈杳。当年龙欲飞，裂山试鳞爪。巨石遭掀腾，䃔然自相嬲。至今犹拄撑，竛竮若将掉。向非龙所为，人力讵施巧。我欲窥其渊，股栗神魂悄。侧闻岁暵时，甘澍每协祷。多恐幽深中，仍护颔下宝。安得鞭起之，为余种瑶草。